“ChILONZOR BUYuM BOZORI” OChIQ AKSIYADORLIK JAMIYATI FAOLIYATINI TAShKIL ETISh TO‘G‘RISIDA

“Chilonzor buyum bozori” ochiq aksiyadorlik jamiyati faoliyatini takomillashtirish, savdoning zamonaviy usullariga o‘tish va sotuvchilar va xaridorlar uchun qulay shart-sharoitlar yaratish maqsadida Vazirlar Mahkamasi qaror qiladi:
 1. Quyidagilar:
 aksiyadorlarning umumiy yig‘ilishi qarori bilan “Otchopar buyum bozori” ochiq aksiyadorlik jamiyati “Chilonzor buyum bozori” ochiq aksiyadorlik jamiyati sifatida qayta nomlanganligi;
 bozorni rekonstruksiya qilish tugallanganligi, savdo o‘rinlarini ijaraga olish huquqi uchun kimoshdi savdolari o‘tkazilganligi ma’lumot uchun qabul qilinsin.
 2. “Chilonzor buyum bozori” ochiq aksiyadorlik jamiyati bozorida savdo faoliyatini tashkil etish tartibi to‘g‘risidagi Nizom ilovaga muvofiq tasdiqlansin. 
 3. Toshkent shahar hokimligi:
 yakka tartibdagi tadbirkorlar qonun hujjatlarida belgilangan muddatlarda davlat ro‘yxatidan o‘tkazilishini va ularga chakana savdoni amalga oshirish huquqi uchun ruxsat guvohnomalari berilishini ta’minlasin;
 yuridik shaxslarga va yakka tartibdagi tadbirkorlarga turg‘un savdo shoxobchalari berilganligi uchun qonun hujjatlariga muvofiq ijara haqi, yakka tartibdagi tadbirkorlarga savdo joylari berganlik uchun bir martalik yig‘im miqdorlarini va bozor tomonidan ko‘rsatiladigan xizmatlar qiymatini belgilasin. 
 4. O‘zbekiston Respublikasi Davlat soliq qo‘mitasi:
 bozorda yuridik shaxslar va yakka tartibdagi tadbirkorlar tomonidan savdo faoliyati amalga oshirilishi hamda soliqlar va boshqa majburiy to‘lovlarning to‘liq to‘lanishi ustidan qattiq nazoratni; 
 o‘n kun muddatda “Chilonzor buyum bozori” ochiq aksiyadorlik jamiyati bozorida tadbirkorlik faoliyatini amalga oshirishni tartibga soluvchi normativ-huquqiy hujjatlarning maxsus to‘plami nashr etilishini va uning yakka tartibdagi tadbirkorlar o‘rtasida tarqatilishini ta’minlasin. 
 5. O‘zbekiston Respublikasi Ichki ishlar vazirligi: 
 Toshkent shahar hokimligi bilan birgalikda bozor hududida jamoat tartibi va mol-mulk qo‘riqlanishini, pasport rejimiga, yo‘l harakati xavfsizligiga va yong‘in xavfsizligiga rioya qilinishiga doir profilaktika tadbirlari o‘tkazilishini ta’minlasin;
 O‘zbekiston Respublikasi Davlat soliq qo‘mitasi bilan birgalikda qonun hujjatlarida belgilangan tartibda operativ tadbirlar o‘tkazish yo‘li bilan bozorga kontrabanda tovarlari kirib kelishining oldini olsin. 
 6. Tijorat banklariga o‘zaro hisob-kitoblarning zamonaviy usullarini joriy etgan holda “Chilonzor buyum bozori” ochiq aksiyadorlik jamiyati bozori hududida filiallar ochish tavsiya etilsin. 
 7. Toshkent shahar hokimligi O‘zbekiston Respublikasi Davlat soliq qo‘mitasi va Ichki ishlar vazirligi bilan birgalikda mazkur qarorda belgilangan tartibga muvofiq “Chilonzor buyum bozori” ochiq aksiyadorlik jamiyatining 2003-yil 1-fevraldan boshlab faoliyat ko‘rsatishini ta’minlasin. 
 8. O‘zbekiston Respublikasi Vazirlar Mahkamasining “Toshkent shahar “Otchopar buyum bozori” ochiq turdagi aksiyadorlik jamiyati hududida jismoniy shaxslarning savdo faoliyatini tartibga solish to‘g‘risida” 1998-yil 18-maydagi 218-son qarori o‘z kuchini yo‘qotgan deb hisoblansin.
 9. Mazkur qarorning bajarilishini nazorat qilish Bosh vazir o‘rinbosari M.Z. Usmonov va Toshkent shahar hokimi R.M. Shoabdurahmonov zimmasiga yuklansin.
 1.1. Ushbu Nizom “Chilonzor buyum bozori” ochiq aksiyadorlik jamiyati bozorida (keyingi o‘rinlarda bozor deb ataladi) savdo faoliyatini tashkil etishni ta’minlash maqsadida ishlab chiqilgan hamda yuridik shaxslar va yakka tartibdagi tadbirkorlar tomonidan chakana savdoni ro‘yxatdan o‘tkazish va amalga oshirish tartibotini tartibga soladi.
 1.2. Bozorda iste’mol tovarlari bilan savdo qilishga:
 savdo qilish huquqi uchun (faqat yakka tartibdagi tadbirkorlarga nisbatan) belgilangan tartibda berilgan ruxsat guvohnomasiga ega bo‘lgan;
 bozorda savdo o‘rnini ijaraga olish shartnomasini tuzgan yuridik shaxslar va yakka tartibdagi tadbirkorlar kiritiladi.
 1.3. Bozorning ish tartibi:
 bozor har kuni soat 8-00 dan 18-00 gacha, yoz davrida esa soat 19-00 gacha ishlaydi;
 bozor hududiga kirish bepul;
 dam olish (sanitariya ) kuni — dushanba;
 tadbirkorlik subyektlari ish o‘rinlarini tayyorlash uchun bozorga ertalab soat 6-00 dan boshlab kiritiladi.
 1.4. Bozordagi savdo o‘rinlari soni Toshkent shahar hokimi tomonidan tasdiqlanadi.
 1.5. Toshkent shahar hokimligi bozor tomonidan taqdim etiladigan ma’lumot asosida mavjud bo‘sh savdo o‘rinlarining doimiy tezkor hisobini yuritadi.
 1.6. Bozorda oziq-ovqat tovarlari bilan savdo qilishga belgilangan tartibda faqat yuridik shaxslar tomonidan turg‘un chakana savdo shoxobchalari orqali ruxsat etiladi.
 2.1.7. Tovarlarni chakana sotish yuridik shaxslar tomonidan faqat turg‘un chakana savdo shoxobchalari orqali, nazorat-kassa mashinalari majburiy qo‘llangan holda amalga oshirilishi mumkin. Chakana savdoni ko‘chma ravishda (do‘konchalarda) amalga oshirishga yo‘l qo‘yilmaydi.
 2.1.8. Chakana savdoni amalga oshiruvchi yuridik shaxslar tovarlarning sotib olinganligini tasdiqlovchi hujjatlarga, shuningdek, qonun hujjatlarida belgilangan hollarda sotilayotgan tovarlarning muvofiqlik sertifikatlariga ega bo‘lishlari shart. Sotiladigan tovarlar vitrinalarga qo‘yilgan bo‘lishi va kelib chiqqan mamlakati, ishlab chiqaruvchisi va narxi ko‘rsatilgan narxnomalarga ega bo‘lishi kerak. Yaroqlilik muddatiga ega bo‘lgan tovarlarni sotishda yaroqlilik muddati ham ko‘rsatilgan bo‘lishi kerak. 
 2.1.9. Chakana savdoni amalga oshiruvchi yuridik shaxslarni soliqqa tortish amaldagi qonun hujjatlariga muvofiq amalga oshiriladi.
 2.2.1. Yakka tartibdagi tadbirkorlar chakana savdo faoliyati bilan faqat chakana savdoni amalga oshirish huquqi uchun 2-ilovaga muvofiq shakl bo‘yicha ruxsat guvohnomasi olgan taqdirda shug‘ullanishlari mumkin.
 2.2.2. Chakana savdo faoliyatini amalga oshirish huquqini beruvchi ruxsat guvohnomasini olish uchun yakka tartibdagi tadbirkor bozor joylashgan joydagi hokimlikka quyidagi hujjatlarni taqdim etishi zarur:
 yakka tartibdagi tadbirkor sotishni mo‘ljallayotgan tovarlar guruhlari ko‘rsatilgan ariza;
 yuridik shaxs bo‘lmasdan tadbirkorlik faoliyati bilan shug‘ullanuvchi jismoniy shaxs sifatida davlat ro‘yxatidan o‘tkazilganligi to‘g‘risidagi guvohnoma nusxasi;
 ijara shartnomasi yoki yakka tartibdagi tadbirkorning bozor hududida turg‘un chakana savdo shoxobchasi mavjudligini tasdiqlovchi hujjat;
 nazorat-kassa mashinasi ro‘yxatdan o‘tkazilganligi to‘g‘risida davlat soliq xizmati organining ma’lumotnomasi;
 savdoni amalga oshirish huquqi uchun yig‘im to‘langanligini tasdiqlovchi bank hujjatining nusxasi.
 2.2.3. Ruxsat guvohnomasi yakka tartibdagi tadbirkorlarga faqat tovarlarning saqlanishini, sortlarga ajratilishini va chakana sotish uchun qadoqlanishini ta’minlovchi o‘zining yoki bozordan ijaraga olingan, savdo asbob-anjomlari bilan jihozlangan chakana savdo shoxobchalari mavjud bo‘lganda berilishi mumkin. 
 2.2.4. Ruxsat guvohnomasi faqat yakka tartibdagi tadbirkor tomonidan uning chakana savdoni amalga oshirish tartibi, savdo qoidalari, chakana savdo sohasidagi tadbirkorlik faoliyatini soliqqa tortish tartibi to‘g‘risidagi qonun hujjatlari, keltirilayotgan tovarlarni bojxonada rasmiylashtirish tartibi, shuningdek qonun hujjatlarini buzganligi uchun javobgarlik choralari bilan tanishligi yozma ravishda tasdiqlangandan keyin beriladi.
 2.2.5. Ruxsat guvohnomasida ushbu guvohnoma bilan chakana sotishga ruxsat berilgan tovarlar guruhlari majburiy tartibda ko‘rsatilgan bo‘lishi kerak.
 2.2.6. Ruxsat guvohnomasi belgilangan tartibda shartnomada (arizada) ko‘rsatilgan savdo huquqi uchun haq to‘langan muddatga, lekin bir yildan ortiq bo‘lmagan muddatga beriladi.
 2.2.7. Ruxsat guvohnomasi savdo qoidalari buzilishlari aniqlangan taqdirda davlat soliq xizmati organlari taqdimnomasiga ko‘ra, ruxsat guvohnomasini bergan hokimlik tomonidan qaytarib olinishi mumkin.
 2.2.8. Ruxsat guvohnomasining amal qilishi hafta mobaynida savdo aylanmasi mavjud bo‘lmagan yoki naqd pul tushumini inkassatsiya qilish qoidalari buzilgan taqdirda davlat soliq xizmati organi taqdimnomasiga ko‘ra, xizmat ko‘rsatuvchi bank axboroti asosida to‘xtatib turilishi mumkin. Hokimlik ruxsat guvohnomasining amal qilishini tuzilgan shartnomalar bo‘yicha tovarlar olinganligi to‘g‘risida tasdiqnoma olingan taqdirda tiklashi mumkin. 
 2.2.9. Tovarlarni chakana sotish yakka tartibdagi tadbirkorlar tomonidan turg‘un savdo shoxobchalari orqali, nazorat-kassa mashinalari majburiy qo‘llangan, tovar operatsiyalari va daromadlar hisobi yuritilgan holda amalga oshirilishi mumkin. 
 2.2.10. Tovarlarni savdo shoxobchasidan tashqarida, shu jumladan do‘konchalarda sotishga yo‘l qo‘yilmaydi. 
 2.2.11. Chakana savdoni amalga oshiruvchi yakka tartibdagi tadbirkorlar tovarlarning sotib olinganligini tasdiqlovchi hujjatlarga, shuningdek qonun hujjatlarida belgilangan hollarda sotilayotgan tovarlarning muvofiqlik sertifikatlariga ega bo‘lishlari shart. 
 Sotiladigan tovarlar vitrinalarga qo‘yilgan bo‘lishi va kelib chiqqan mamlakati, ishlab chiqaruvchisi va narxi ko‘rsatilgan narxnomalarga ega bo‘lishi kerak. Yaroqlilik muddatiga ega bo‘lgan tovarlarni sotish chog‘ida narxnomalarda yaroqlilik muddati ham ko‘rsatilgan bo‘lishi kerak.
 2.2.12. Chakana savdoni amalga oshiruvchi yakka tartibdagi tadbirkorlarni soliqqa tortish amaldagi qonun hujjatlariga muvofiq amalga oshiriladi.
 2.3.1. Yakka tartibdagi tadbirkorlar bozorda chakana savdoni faqat quyidagilar bo‘yicha amalga oshirish huquqiga egadirlar:
 yakka tartibdagi tadbirkorlarning bevosita o‘zlari keltirishgan import tovarlar, tegishli hujjatlar mavjud bo‘lganda;
 o‘zlari tayyorlagan (sotilishi taqiqlanmagan) tovarlar;
 ushbu tovarlarni ishlab chiqargan boshqa yakka tartibdagi tadbirkorlardan yozma shartnomalar asosida sotib olingan tovarlar.
 2.3.2. 3-ilovaga muvofiq ruxsat guvohnomasi olish uchun yakka tartibdagi tadbirkor bozor joylashgan joydagi hokimlikka quyidagilarni taqdim etishi zarur:
 yakka tartibdagi tadbirkor chakana savdoda sotishni mo‘ljallayotgan tovarlar guruhlari ko‘rsatilgan ariza;
 yuridik shaxs bo‘lmasdan tadbirkorlik faoliyati bilan shug‘ullanuvchining jismoniy shaxs sifatida davlat ro‘yxatidan o‘tkazilganligi to‘g‘risidagi guvohnoma nusxasi;
 bozor bilan tuzilgan shartnoma nusxasi yoki bozorning yakka tartibdagi tadbirkorga savdo joyi berilganligi to‘g‘risidagi ma’lumotnoma;
 savdo huquqiga yig‘im to‘langanligini tasdiqlovchi bank hujjati nusxasi.
 2.3.3. Ruxsat guvohnomasi faqat yakka tartibdagi tadbirkor tomonidan uning buyum bozorlarida chakana savdoni amalga oshirish tartibi, savdo qoidalari, chakana savdo sohasidagi tadbirkorlik faoliyatini soliqqa tortish tartibi to‘g‘risidagi qonun hujjatlari, keltirilayotgan tovarlarni bojxonada rasmiylashtirish tartibi, shuningdek qonun hujjatlarini buzganligi uchun javobgarlik choralari bilan tanishligi yozma ravishda tasdiqlangandan keyin beriladi.
 2.3.4. Ruxsat guvohnomasida ushbu guvohnoma bilan chakana sotishga ruxsat berilgan tovarlar guruhlari majburiy tartibda ko‘rsatilgan bo‘lishi kerak.
 2.3.5. Ruxsat guvohnomasi belgilangan tartibda shartnomada (arizada) ko‘rsatilgan savdo huquqi uchun haq to‘langan muddatga, lekin uch oydan ortiq bo‘lmagan muddatga beriladi.
 2.3.6. Ruxsat guvohnomasi savdo qoidalari buzilishlari aniqlangan taqdirda davlat soliq xizmati organlari taqdimnomasiga ko‘ra, ruxsat guvohnomasini bergan hokimlik tomonidan qaytarib olinishi mumkin.
 2.3.7. Bozorda tovarlarni chakana sotish yakka tartibdagi tadbirkorlar tomonidan nazorat-kassa mashinalari qo‘llamasdan, qonun hujjatlarida belgilangan tartibda tovar operatsiyalari va daromadlar hisobini majburiy ravishda yuritgan holda amalga oshirilishi mumkin. 
 2.3.8. Import tovarlarni chakana sotuvchi yakka tartibdagi tadbirkor yakka tartibdagi tadbirkor sifatida, eksport-import operatsiyalarini va chakana savdoni amalga oshirish huquqi bilan belgilangan tartibda ro‘yxatdan o‘tkazilgan bo‘lishi kerak hamda uning respublika hududiga tovarlar keltirganligini va ularning bojxonada rasmiylashtirilganligini tasdiqlovchi hujjatlarga, muvofiqlik sertifikatlariga, bojxona to‘lovlari va qat’iy belgilangan soliq to‘langanligini tasdiqlovchi hujjatlarga ega bo‘lishi shart.
 2.3.9. O‘zi tayyorlagan tovarlarni chakana sotishni amalga oshiruvchi yakka tartibdagi tadbirkorlar ishlab chiqarish sharoitlarining mavjudligini tasdiqlovchi va davlat soliq xizmati organlari tomonidan tasdiqlangan fuqarolarning o‘zini o‘zi boshqarish organlari tomonidan berilgan hujjatlarga ega bo‘lishi shart.
 2.3.10. Mazkur tovarlarni ishlab chiqargan boshqa yakka tartibdagi tadbirkorlardan sotib olingan tovarlarni chakana sotishni amalga oshiruvchi yakka tartibdagi tadbirkorlar yakka tartibdagi tadbirkor-ishlab chiqaruvchi bilan tuzilgan sotilayotgan tovarlarning oldi-sotdi shartnomasiga ega bo‘lishlari shart. Shartnomada quyidagi rekvizitlar majburiy tartibda ko‘rsatilgan bo‘lishi kerak:
 yakka tartibdagi tadbirkorlar — sotuvchi va sotib oluvchining familiyasi, ismi va otasining ismi;
 yakka tartibdagi tadbirkorlarning — sotuvchi va sotib oluvchi pasportlarining seriyasi, tartib raqami va berilgan sanasi;
 yakka tartibdagi tadbirkor sifatida davlat ro‘yxatidan o‘tkazilganligi to‘g‘risidagi guvohnomalarning tartib raqami va berilgan sanasi hamda guvohnomani bergan davlat hokimiyati organlari;
 soliq to‘lovchilarning va ro‘yxatdan o‘tkazilgan joydagi davlat soliq xizmati organining indentifikatsiya raqamlari;
 bank muassasasida hisob raqamlari mavjud bo‘lgan taqdirda bank rekvizitlari.
 2.3.11. Bozorda chakana savdoni amalga oshiruvchi yakka tartibdagi tadbirkorlarni soliqqa tortish amaldagi qonun hujjatlariga muvofiq amalga oshiriladi.
 3.1. Savdo faoliyatini ruxsat guvohnomasisiz yoxud uning amal qilishi to‘xtatib turilgan yoki u olib qo‘yilgan davrda amalga oshirish faoliyatni litsenziyasiz amalga oshirish hisoblanadi va buning uchun qonun hujjatlariga muvofiq javobgarlik choralari qo‘llanadi.
 3.2. Savdo qoidalari buzilganda, sanitariya normalari va yong‘in xavfsizligi qoidalari bajarilishi ta’minlanmaganda, savdoni amalga oshirish huquqi uchun yig‘im yoki tovarlarning alohida turlari bilan savdoni amalga oshirish huquqi uchun litsenziya yig‘imi to‘lanmaganda ruxsat guvohnomasi qoida buzilishlari bartaraf etilgunga qadar olib qo‘yilishi mumkin.
 3.3. Ushbu Nizomga rioya etilishini nazorat qilish davlat soliq xizmati organlariga yuklanadi.